钦定古今图书集成/理学汇编/文学典/第051卷 > 徐彦伯
## 钦定古今图书集成/理学汇编/文学典/第051卷 > 徐彦伯

按《唐书》本传：“‘彦伯，兖州瑕丘人，名洪，以字显。七岁能
为文，结庐太行山下。薛元超安抚河北，表其贤，对策
高第，调永寿尉、蒲州司兵参军。时司户韦暠善判，司
士李亘工书，而彦伯属辞，时称河东三绝’。迁职方员
外郎，奉迎中宗房州，进给事中。武后选《三教珠英》，取
文辞士，皆天下选，而彦伯、李峤居首。迁宗正卿，出为”
齐州刺史。帝复位，改太常少卿。以修《武后实录》劳，封
高平县子。为卫州刺史，政善状，玺书嘉劳。移蒲州。以
近畿会郊祭，上《南郊赋》一篇，辞致典缛。擢修文馆学
士、工部侍郎，历太子宾客。以疾乞骸骨，许之。开元二
年卒。彦伯事寡嫂谨，抚诸侄，同己子。秉笔累朝，后来
翕然慕仿。晚为文稍强涩，然当时不及也。始武后时，
大狱兴，王公卿士以语言为酷吏所引，死徙不可计。
彦伯著《枢机论》，以谓“言者德之柄，行之主，志之端，身
之文也。君子之枢机，动则物应得失之见也，可以济
身，亦以覆身。否泰荣辱，一系之。能审思而应，精虑而
动，择其交以后谈，则悔吝何由而生，怨恶何由而至？
如此乃可以言也。”以为《戒世》云。

按《全唐诗话》：徐彦伯为文，多变易求新，以“凤阁”为“鹓
阁”，“龙门”为“虬户”，“金谷”为“铣溪”，“玉山”为“琼岳”，“竹马”为“篠
骖”，“月兔”为“魄兔。”进士效之，谓之“涩体。”